


Specialiųjų sąlygų 2 priedas
TECHNINĖ SPECIFIKACIJA

1. ĮVADINĖ INFORMACIJA IR PAGRINDINĖS SĄVOKOS 

1.1.  Administratorius – Vilniaus miesto savivaldybės įsteigtas juridinis asmuo, teisės aktų nustatyta tvarka atliekantis tekstilės atliekų tvarkymo sistemos organizavimo funkcijas ir (ar) administruojantis tekstilės atliekų tvarkymo paslaugų teikimą Vilniaus miesto savivaldybėje. Šio konkurso paskelbimo metu Vilniuje tekstilės atliekų surinkimo sistemą prižiūri ir administratoriaus funkcijas vykdo savivaldybės įmonė „Vilniaus atliekų sistemos administratorius“.
1.2.  Administratoriaus informacinė sistema – Administratoriaus naudojama ir prižiūrima atliekų turėtojų, konteinerių objektų, atliekų surinkimo konteinerių tvarkymo ir su tuo susijusių atliekų tvarkymo paslaugų apskaitai bei monitoringui vykdyti naudojamos programinės ir techninės įrangos atskiros priemonės arba jų sistema.
1.3. Informacinis lipdukas – ant išorinių konteinerių klijuojamas, iš vandeniui atsparaus popieriaus ar kitos medžiagos pagamintas, atspausdintas vandeniui ir blukimui atspariais dažais lipdukas arba terminiu būdu ar kitokia technologija įspaustas spaudas, kuriame pateikiama mažiausiai ši informacija: Paslaugų tiekėjo pavadinimas, telefono numeris, Administratoriaus interneto svetainės adresas, el. pašto adresas, telefono numeris, konteinerio paskirtis, kokias atliekas galima šalinti konteineryje ir kita Administratoriaus reikalaujama informacija. Konteinerio paskirtis gali būti užrašoma baltos spalvos dažais ant priekinės išorinio konteinerio sienelės, kurie atsparūs drėgmei, UV spinduliams ir temperatūriniams pokyčiams. Tokio užrašo ir informacinio lipduko matmenis, tekstą ir stilių nurodo Administratorius.
1.4. Jutiklių sistema – tai tik tie konteineriuose Pirkėjo lėšomis sumontuoti užpildymo lygio jutikliai, kurie matuoja konteinerio užsipildymo procentą ir gali perduoti šią informaciją į Konteinerių stebėsenos sistemą.
1.5.  Pirkėjas – Vilniaus miesto savivaldybės administracija. 
1.6.  Konteinerio žymeklis – prie konteinerio pritvirtinta identifikacinė RFID žyma, per tinklines paslaugas susieta su konteinerį identifikuojančiais duomenimis.
1.7. Konteinerių stebėsenos sistema – Administratoriaus naudojama duomenų valdymo infrastruktūra, apimanti programinę įrangą, duomenų mainus, konteinerių identifikavimo priemones (pvz., RFID žymas), atliekų surinkimo duomenų registravimą, maršrutų stebėseną ir kitus veiklos monitoringui reikalingus procesus, skirta užtikrinti konteinerių aptarnavimo kontrolę, duomenų rinkimą ir paslaugų teikimo skaidrumą visame atliekų surinkimo procese.
1.8.  Netinkamas naudoti konteineris – konteineris, kuris turi bent vieną iš šių defektų: nulaužta konteinerio įmetimo būgno dalis, būgno negalima pilnai uždaryti ar atidaryti, deformuota konteinerio forma, yra įtrūkimų ar skylių (pvz. po korozijos) konteinerio sienelėse ar konteinerio dugne, neveikiantis užraktas ar konteinerio ištuštinimo atidarymo mechanizmas, sunkiai atsidarančios konteinerio ištuštinimo durys, pažeistos konteinerio kojelės dėl kurių konteineris praranda pusiausvyrą, yra kitaip fiziškai suniokotas, prastos estetinės išvaizdos (apdegęs, surūdijęs ar kitaip subjaurotas), nėra tinkamas tolimesniam naudojimui pagal paskirtį. 
1.9. Tiekėjas – fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, teikiantis paslaugas, susijusias su tekstilės atliekų surinkimu, transportavimu ir tvarkymas (tolimesniu perdavimu apdorojimui ar perdirbimui (įskaitant jų paruošimą pakartotiniam naudojimui ar šalinimą)).
1.10. Sutartis – pirkimo sutartis, sudaroma tarp Pirkėjo ir Tiekėjo pagal Viešųjų pirkimų įstatymo nuostatas bei galiojančius teisės aktus.
1.11. Šalis – Pirkėjas arba Tiekėjas, kiekvienas atskirai. Šalys – Pirkėjas ir Tiekėjas abu kartu. 
1.12. Tekstilės atliekos – drabužiai, patalynė, užuolaidos, medžiagų atraižos, žaislai (pliušiniai, medžiaginiai) ir kitos tekstilės gaminių atliekos bei avalynė, išskyrus prekyboje, gamyboje ir (ar) pramonėje susidarančias tekstilės atliekas.
1.13. Tekstilės surinkimo konteinerių rezervas – tai Tiekėjo turimi ir (arba) per šiame punkte nustatytus terminus tiekiami nauji ir (ar) naudoti, geros techninės ir estetinės būklės antžeminiai tekstilės surinkimo konteineriai, skirti aptarnaujamoje teritorijoje naujai pastatyti ir (arba) sugedusiems konteineriams pakeisti. Konteineriai privalo atitikti šios techninės specifikacijos Priedo Nr. 2 reikalavimus. Tiekėjas neprivalo turėti fizinio konteinerių rezervo, tačiau privalo užtikrinti reikiamą konteinerių tiekimo pajėgumą. Pasirengimo teikti paslaugas laikotarpiu Tiekėjas privalo Administratoriui pateikti galiojančias sutartis ir (arba) ketinimų protokolus su tekstilės surinkimo konteinerių gamintojais ar tiekėjais, patvirtinančius, kad esant poreikiui konteineriai gali būti pristatyti ir pastatyti per šiame punkte nustatytą terminą. Konteinerių skaičiaus pokytis, apimantis konteinerių pakeitimą ir (ar) papildomą pastatymą per visą paslaugų teikimo laikotarpį, neviršys 25 procentų nuo 2.1.1 punkte nurodyto konteinerių skaičiaus (355 vnt.). Tiekėjas taip pat privalo užtikrinti, kad per 1 (vieną) kalendorinį mėnesį nuo užsakymo gavimo dienos galės pakeisti ir (ar) papildomai pastatyti iki 3 procentų nuo 2.1.1 punkte nurodyto konteinerių skaičiaus (355 vnt.), neviršijant šiame punkte nustatytos bendros 25 procentų ribos.
 
2. PIRKIMO OBJEKTAS IR PASLAUGŲ TEIKIMO APIMTYS

2.1. Tekstilės atliekų surinkimo, vežimo ir sutvarkymo paslaugos apima:
2.1.1. tekstilės atliekų surinkimą iš tekstilės surinkimui skirtų konteinerių Vilniaus miesto savivaldybės teritorijoje. Vilniaus miesto savivaldybei nuosavybės teise priklauso 355 tekstilės atliekų konteinerių, kurie yra pastatyti prekybos centrų aikštelėse bei kitose viešosiose erdvėse Vilniaus mieste. Paslaugų teikimo laikotarpiu konteinerių skaičius gali būti didinamas arba mažinamas ne daugiau kaip 25 procentais  nuo pradinio (355 vnt.) kiekio, atsižvelgiant į faktinį poreikį. Papildomai įsigyjamų tekstilės atliekų surinkimo konteinerių, kurie viršija 355 vnt. kiekį, įsigijimas finansuojamas taikant Sutarties vykdymo išlaidų atlyginimo mechanizmą, nustatytą Sutartyje.
2.1.2. Pasibaigus paslaugų teikimo terminui Tiekėjas įsipareigoja visus pastatytus ir (ar) pakeistus tekstilės atliekų surinkimo konteinerius perduoti Vilniaus miesto savivaldybei nuosavybės teise, pagal atskirai sudarytą priėmimo – perdavimo aktą;
2.1.3. tekstilės konteinerių pastatymą ir (ar) perkėlimą ant kietos dangos numatytose vietose Vilniaus mieste suderinus su Administratoriumi; 
2.1.4. tekstilės atliekų surinkimą ir vežimą Tiekėjo transporto priemonėmis;
2.1.5. tekstilės konteinerių stovėjimo vietų bei jų stovėjimo aikštelių sutvarkymas dėl aptarnavimo metu išmėtytų tekstilės atliekų, arba jei 5 metrų spinduliu aplink konteinerį tokios atliekos paliktos, jas surinkti, kad aplinka būtų tvarkinga;
2.1.6. tekstilės atliekų konteinerių techninę priežiūrą (pvz. konteinerio remontas, keitimas iš Tiekėjo rezervo, užrakto sistemos remontas/keitimas, apipaišytų konteinerių valymas, informacinių lipdukų keitimas ir kt.) pagal poreikį, o plovimas ir dezinfekavimas ne rečiau kaip 2 kartus per kalendorinius metus (12 mėn.); 
2.1.7. surinktų tekstilės atliekų sutvarkymą (prioritetas teikiamas pakartotiniam panaudojimui), pateikiant Pirkėjui ir Administratoriui atliekų sutvarkymą įrodančius dokumentus. Tiekėjas įsipareigoja laikytis tokių tekstilės atliekų sutvarkymo reikalavimų: 
2.1.7.1.   pašalinti sąvartynuose – ne daugiau kaip 5 proc. viso per metų ketvirtį surinkto tekstilės kiekio; 
2.1.7.2.   sudeginti, panaudoti energijai gauti – ne daugiau kaip 25 proc. viso per metų ketvirtį surinkto tekstilės kiekio;
2.1.7.3.   panaudoti pakartotinai, perdirbti ar išvežti (eksportuoti) pakartotiniam panaudojimui ar perdirbimui – ne mažiau kaip 70 proc. viso per metų ketvirtį surinkto tekstilės kiekio. 
2.2. Nuo paslaugų teikimo pradžios, visą paslaugų teikimo laikotarpį, Tiekėjas privalo užtikrinti nenutrūkstamą paslaugų teikimą visoje Vilniaus miesto savivaldybės teritorijoje.  
2.3. Paslaugų kiekiai per 3.1 punkte nurodytą paslaugų visą teikimo laikotarpį, įskaitant visus galimus Paslaugų teikimo termino pratęsimus (preliminarūs paslaugų kiekiai apskaičiuoti pagal 355 konteinerių skaičių):
· preliminarus 1 konteinerio atliekų surinkimo, vežimo ir sutvarkymo kiekis – 504 kartai; 
· preliminarus bendras konteinerių aptarnavimo kiekis – 178 920 kartų (355 × 504); 
· preliminarus konteinerių pastatymo / perstatymo kiekis – 444 vnt. 
2.4. Nurodyti paslaugų kiekiai yra preliminarūs ir gali kisti priklausomai nuo faktinio poreikio bei konteinerių skaičiaus pokyčio. Konteinerių skaičius gali didėti arba mažėti 2.1.1 punkte nustatyta tvarka. Paslaugos bus perkamos pagal faktinį poreikį, neviršijant pirkimui skirtos maksimalios lėšų sumos – 1 237 055,60 Eur įskaitant visus mokesčius. Pirkėjas neįsipareigoja išpirkti visos šios vertės.
 
3. PASLAUGŲ TEIKIMO TRUKMĖ IR TERMINAI 
 
3.1. Paslaugų teikimo terminas –  nuo Sutarties įsigaliojimo dienos iki 2027 m. gruodžio 31 d. arba kol bus išnaudota maksimali pirkimui skirta lėšų suma – 1 237 055,60 Eur įskaitant visus mokesčius, atsižvelgiant į tai, kuri sąlyga įvyksta anksčiau. Į Paslaugų teikimo terminą įskaičiuojamas pasirengimo teikimo paslaugų terminas, kuris negali būti ilgesnis kaip 6 (šešios) savaitės nuo Sutarties įsigaliojimo dienos (toliau – Pasiruošimo laikotarpis). Jeigu Tiekėjas Pasiruošimo laikotarpį užbaigia anksčiau, tai suteikia teisę anksčiau pradėti teikti Paslaugas, tačiau šiame punkte nustatytas Paslaugų teikimo terminas nesikeičia. 
3.2. Nepriklausomai nuo to, ar Tiekėjas Paslaugų teikimui pasiruošia anksčiau nei pasibaigia Pasiruošimo laikotarpis, Paslaugų teikimas gali būti pradėtas tik tada, kai pasibaigia ankstesnė sutartis dėl tų pačių Paslaugų teikimo, bet ne anksčiau kaip nuo 2026 m. rugpjūčio 16 d.
3.3. Neatsižvelgiant į techninės specifikacijos 3.1 punkte nustatytą Paslaugų teikimo terminą, Šalių rašytiniu susitarimu Paslaugų teikimo terminas gali būti pratęstas ne daugiau kaip du kartus, kiekvieną kartą ne ilgesniam kaip 12 (dvylikos) mėnesių laikotarpiui, ir tik tiek, kiek tai neprieštarauja galiojantiems Europos Sąjungos ir (ar) Lietuvos Respublikos teisės aktams, tačiau bendras Paslaugų teikimo terminas (įskaitant Pasiruošimo laikotarpį ir galimus pratęsimus) negali viršyti 36 mėnesių nuo Sutarties įsigaliojimo dienos. 
3.4. Neatsižvelgiant į šiame skyriuje nustatytą Paslaugų teikimo terminą, Sutartyje numatytų paslaugų teikimas sustabdomas ir nutraukiamas nuo tos dienos, kai vadovaujantis Europos Sąjungos ar Lietuvos Respublikos teisės aktais faktiškai pradeda veikti tekstilės gaminių gamintojų ir importuotojų atsakomybės sistema ir tekstilės atliekų surinkimo ir (ar) tvarkymo paslaugas finansuoti  pradeda gamintojų ir importuotojų organizacijos (GIO) ir Sutartis nutraukiama. Sutarties nutraukimas šiuo pagrindu laikomas paslaugų finansavimo pasikeitimo pasekme, kylančia tiesiogiai iš teisės aktų. Tokiu atveju Pirkėjas atsiskaito su Tiekėju tik už faktiškai iki Paslaugų teikimo sustabdymo ir nutraukimo dienos tinkamai suteiktas Paslaugas. Pirkėjas neįsipareigoja apmokėti ar kitaip kompensuoti Tiekėjui paslaugų ar jų dalies, kurių finansavimą pagal galiojančius teisės aktus privalo užtikrinti GIO, o Tiekėjas neturi teisės reikšti Pirkėjui jokių finansinių reikalavimų, pretenzijų ar reikalauti kompensacijos (įskaitant negautas pajamas ar nuostolius) dėl tokių paslaugų.

4. GALIMOS PASLAUGŲ TEIKIMO RIZIKOS 
 
4.1. Paslaugų teikimo metu galimos rizikos: 
4.1.1. teisės aktų ir jų aiškinimo pakeitimai;
4.1.2. nevienodas ištuštinamų tekstilės konteinerių skaičius per visą paslaugų teikimo laikotarpį; 
4.1.3. nevienodas ištuštinamų tekstilės konteinerių skaičius kiekvieno apvažiavimo metu; 
4.1.4. nevienodas ištuštinamų tekstilės konteinerių užpildymo lygis kiekvieno apvažiavimo metu; 
4.1.5. surenkamų tekstilės atliekų kiekio svyravimai; 
4.1.6. atsitiktinis ne tekstilės atliekų patekimas į tekstilės konteinerius (nustačius ne tekstilės atliekas tekstilės konteineriuose, Tiekėjas privalo tokias atliekas sutvarkyti pagal Lietuvos Respublikos atliekų tvarkymo įstatymo ir Vilniaus miesto atliekų tvarkymo taisyklių reikalavimus savo lėšomis); 
4.1.7. tekstilės konteinerių aptarnavimo grafiko trikdžiai Vilniaus mieste dėl vykstančių renginių ir (ar) įvairių švenčių; 
4.1.8. sudėtingas aptarnavimas dėl sudėtingų oro sąlygų ar privažiavimo sąlygų; 
4.2. Tiekėjas, teikdamas paslaugas pagal Sutartį, turi atsižvelgti į šias galimas rizikas ir užtikrinti nenutrūkstamą paslaugų teikimą esant bet kuriai iš šių sąlygų. 

5. PASIRUOŠIMAS PASLAUGŲ TEIKIMUI 

5.1. Tiekėjas turi pradėti teikti paslaugas pilna apimtimi kitą dieną po paskutinės pasiruošimo paslaugų teikimui termino dienos. 
5.2. Tiekėjas ne vėliau kaip per 10 darbo dienų nuo Sutarties įsigaliojimo Administratoriui turi pateikti detalų pasirengimo grafiką, kuriame nurodomi pasirengimo paslaugų teikimui reikalingi resursai, veiksmai (priemonės) su tarpiniais terminais, atsakingi asmenys, jų kontaktinė informacija. 
5.3. Administratorius išnagrinėja pasirengimo grafiką ir jį patvirtina per 5 darbo dienas, o jeigu yra pastabų dėl pasirengimo paslaugų teikimui – teikia dėl to pastabas bei pasiūlymus.  
5.4. Tiekėjas Administratoriui nuotolinių susitikimu metu, kuriuos Tiekėjas turi organizuoti kartą per savaitė turės pateikti informaciją apie pasirengimo grafiko vykdymą, pasirengimo metu iškilusius nesklandumus ir esant poreikiui, koreguoja ar papildo pasirengimo grafiką. 
5.5. Pasiruošimo paslaugų teikimui metu Tiekėjas privalo atlikti šiuos veiksmus: 
5.5.1. įsigyti visas (arba trūkstamas) paslaugų teikimui reikalingas technines priemones bei užtikrinti visus paslaugų teikimui reikalingus duomenų mainus;
5.5.2. pateikti ir su Administratoriumi suderinti detalų tekstilės atliekų tvarkymo proceso aprašymą, įskaitant, bet neapsiribojant toliau nurodomais duomenimis:
5.5.2.1.   teritoriją, į kurią surinktos tekstilės atliekos bus transportuojamos; 
5.5.2.2.   detalią tekstilės atliekų svėrimo procedūrą (procesus kaip atliekos bus sveriamos, naudojamus svėrimui skirtus įrenginius, teritoriją, kur atliekos bus sveriamos) bei duomenų apie svėrimą perdavimą į Administratoriaus informacinę sistemą. Svėrimo įrenginiai turi turėti pirminės patikros dokumentus arba turėti galiojančius metrologinės patikros dokumentus; 
5.5.2.3.   surinktų tekstilės atliekų sutvarkymo būdus; 
5.5.2.4.   kitus Administratoriaus prašomus duomenis, susijusius su tekstilės atliekų tvarkymu. 
5.5.3. suderinti su Administratoriumi duomenų perdavimo būdą ir formatą; 
5.5.4. parengti konteinerių plovimo ir dezinfekavimo grafikus bei pateikti juos Administratoriui (pirmasis plovimas ir dezinfekavimas turi būti atliktas ne vėliau kaip per 6 mėnesius nuo paslaugų teikimo pradžios); 
5.5.5. sudaryti tekstilės atliekų konteinerių aptarnavimo grafiką, užtikrinant tekstilės konteinerių aptarnavimą ne rečiau nei 2 kartus per savaitę; 
5.5.6. Tiekėjas, sudarydamas tekstilės atliekų surinkimo ir vežimo maršrutą, privalo vadovautis šios techninės specifikacijos 6 skyriumi; 
5.5.7. pateikti Administratoriui informaciją apie asmenis, kurie bus atsakingi už ryšio palaikymą operatyviam bendravimui paslaugų teikimo metu, telefonų, elektroninio pašto adresus; 
5.5.8. Tiekėjas privalo Pasiruošimo laikotarpiu sužymėti RFID žymekliais, apklijuoti naujais Informaciniais lipdukais visus naudojamus 355 tekstilės surinkimo konteinerius bei atlikti konteinerių apžiūrą dėl tinkamumo naudojimui ir apie tai informuoti Administratorių.
5.6. Ne vėliau kaip per 5 darbo dienas nuo pasiruošimo ataskaitos ir dokumentų, įrodančių 5.2 ir 5.5 punktuose nurodytų veiksmų įvykdymą, pateikimo ir Administratoriui konstatavus, kad Tiekėjas įvykdė šios techninės specifikacijos 5.2 ir 5.5 punktuose išvardytus reikalavimus, Šalys pasirašo aktą apie pasiruošimą paslaugų teikimui. Šalims pasirašius šį aktą, laikoma, kad paslaugų teikimui pasiruošta tinkamai ir Tiekėjas turi pradėti teikti paslaugas visa apimtimi.
5.7. Tiekėjui Administratoriaus sprendimu gali būti suteikiamas ne didesnis kaip 5 darbo dienų laikotarpis pasiruošimo paslaugų teikimui ataskaitos turinio koregavimui, turinyje fiksuotų neatitikimų ištaisymui nuo 5.3. p. pastabų pateikimo. 
5.8. Jei aktas, nurodytas šios techninės specifikacijos 5.6 punkte, ne dėl Administratoriaus kaltės Šalių nepasirašomas, laikoma, kad Tiekėjas nepasirengęs teikti paslaugas. Tokiu atveju Tiekėjui nėra atlyginamos jo patirtos išlaidos, susijusios su pasiruošimu teikti paslaugas, ir Pirkėjas įgyja teisę pasinaudoti Sutarties įvykdymo užtikrinimu bei inicijuoti Sutarties nutraukimą dėl Tiekėjo padaryto esminio Sutarties pažeidimo. Tiekėjas turi kompensuoti Pirkėjo patirtus nuostolius dėl nenutrūkstamos paslaugos teikimo organizavimo neužtikrinimo. 

6. TEKSTILĖS ATLIEKŲ SURINKIMAS IR VEŽIMAS 
 
6.1. Tekstilės atliekų surinkimo ir vežimo paslaugos turi būti teikiamos visoje Vilniaus miesto savivaldybės teritorijoje.
6.2. Tiekėjas turi užtikrinti tekstilės atliekų surinkimą ir duomenų apie šių tekstilės atliekų surinkimą pateikimą realiame laike Administratoriui šioje techninėje specifikacijoje nustatyta tvarka. 
6.3. Tiekėjas privalo surinkti tekstilės atliekas iš nurodytų tekstilės atliekų surinkimo konteinerių, kurių  stovėjimo vietos skelbiamos pateiktame sąraše (žr. techninės specifikacijos priedą Nr. 1 ,,Tekstilės atliekų konteinerių esama situacija Vilniaus mieste”).    
6.4. Duomenys apie kiekvieno tekstilės konteinerio ištuštinimą ir  surinktą bendrą tekstilės atliekų svorį privalo būti perduoti į Administratoriaus informacinę sistemą iki maršruto uždarymo momento. 
6.5. Administratorius arba Pirkėjas turi teisę į Tekstilės atliekų konteinerius savo sąskaita gali sumontuoti arba įgalioti trečiąją šalį sumontuoti atliekų užpildymo lygio jutiklius. 
6.6. Tiekėjas, ne vėliau kaip  per 1 (vieną) mėnesį laiko nuo tekstilės atliekų užpildymo lygio jutiklių įrengimo, privalo pasirengti organizuoti tekstilės atliekų surinkimą vadovaujantis tekstilės konteinerių stebėsenos sistemos duomenimis.
6.7.  Kol konteineriuose nėra įrengtų užpildymo lygio jutiklių, Tiekėjas atliekų surinkimo ir vežimo maršrutus turi formuoti taip, kad visi tekstilės konteineriai būtų aptarnaujami ne rečiau nei 2 kartus per savaitę.
6.8. Tiekėjas tekstilės atliekų surinkimo ir vežimo maršrutus turi formuoti taip, kad konteineriai būtų ištuštinami optimaliai, t. y. nebūtų perpildyti bei būtų vengiama neužpildytų konteinerių aptarnavimų. Jei tekstilės atliekų surinkimo ir vežimo maršrutai formuojami vadovaujantis tekstilės konteineriuose įmontuotų konteinerių užpildymo lygio jutiklių parodymais:
6.8.1. konteineriai, kurių užsipildymo lygis pagal jutiklių parodymus, nesiekia 60 procentų, negali būti ištuštinami; 
6.8.2. konteineriai, kurių užsipildymo lygis pagal konteinerių jutiklių parodymus, viršija 60 procentų, per 8 darbo valandas turi būti įtraukiami į artimiausius atliekų surinkimo ir vežimo maršrutus; 
6.8.3. konteineriai, kurių užsipildymo lygis siekia 80 procentų ir daugiau, turi būti ištuštinami per artimiausias Tiekėjo 8 darbo valandas nuo tokio lygio fiksavimo momento; 
6.8.4. atsižvelgdamas į Sutarties vykdymo eigą ir faktines sąlygas, Administratorius Sutarties vykdymo metu gali iki 10 procentų koreguoti (sumažinti arba padidinti) nurodytus 6.8.2 ir 6.8.3 punktuose užpildymo lygio dydžius (užpildymo procentus), apie tai informuodamas Tiekėją raštu ne vėliau, kaip prieš 5 darbo dienas;
6.8.5. Tiekėjas į Administratoriaus informacinę sistemą ne vėliau kaip prieš 1 dieną iki planuojamo tekstilės atliekų konteinerių ištuštinimo turi pateikti atliekų surinkimo ir vežimo maršrutus. Tuo atveju, jeigu kyla aptarnavimo nesklandumų arba konteinerio perpildymo atvejų, atliekų surinkimo ir vežimo maršrutai pateikiami Administratoriaus nurodytais terminais. 
6.9. Sugedus konteineriuose įmontuotų jutiklių sistemai, tekstilės atliekos surenkamos pagal Tiekėjo parengtą ir Administratoriaus patvirtintą tekstilės atliekų surinkimo ir vežimo grafiką. Tiekėjas, ruošdamas grafiką, privalo vadovautis tekstilės atliekų konteinerių ištuštinimo vidutiniu periodiškumu. Tiekėjas tekstilės konteinerius turi ištuštinti ne rečiau kaip 2 kartus per savaitę, o esant Administratoriaus nurodymui ištuštinimai gali būti retinami arba dažninami.  
6.10. Administratoriui Tiekėjas turi pateikti tekstilės atliekų surinkimo ir vežimo grafiką derinimui ir tik Administratoriui patvirtinus – juo vadovautis. 
6.11. Darbo dienomis nuo 22.00 val. iki 7.00 val. tekstilės atliekos gali būti renkamos tik gavus raštišką Pirkėjo sutikimą. Šiuo paros metu tekstilės atliekos gali būti renkamos tik nekeliant triukšmo, netrikdant kitų asmenų ramybės ir poilsio ar darbo. 
6.12. Savaitgaliais ir švenčių dienomis anksčiau kaip 9.00 val. ir vėliau kaip 22.00 val. tekstilės atliekos gali būti renkamos tik gavus raštišką Pirkėjo sutikimą. 
6.13. Tiekėjas, teikdamas paslaugas, privalo laikytis atliekų tvarkymą, triukšmo prevenciją viešosiose vietose reglamentuojančių ir kitų teisės aktų reikalavimų.
6.14. Administratoriaus sprendimu konteinerių skaičius ir stovėjimo vietos gali būti keičiamos, papildomos. Apie tokį sprendimą Tiekėjui pranešama raštu, nurodant konteinerio (-ių) pastatymo arba stovėjimo vietą (-as), terminą iki kada reikia pastatyti ar nuimti konteinerį (-ius) bei kitą aktualią informaciją.
6.15. Jei Tiekėjas dėl objektyvių aplinkybių, kurios nuo Tiekėjo nepriklauso, negali ištuštinti konteinerių pagal suderintą maršrutą arba grafike nustatytą dieną, Tiekėjo personalas privalo fiksuoti tokį atvejį ir aplinkybes, ir pateikti informaciją į Administratoriaus informacinę sistemą nurodant priežastį ir realiame laike įkeliant tai patvirtinančias fotofiksacijas su data ir laiku. 
6.16. Jeigu Tiekėjas dėl savo kaltės neištuštino konteinerio pagal suderintą grafiką ir jis dėl to buvo perpildytas, Tiekėjui taikomos Sutartyje nustatytos sankcijos. Toks perpildytas konteineris, nepriklausomai nuo paskirtų sankcijų, turi būti ištuštintas ne vėliau kaip per 8 valandas, 6.11 ir 6.12 punktuose nurodytu leidžiamu metu po perpildymo atliekomis fakto nustatymo ir Tiekėjo informavimo apie tai. 
6.17. Jeigu tekstilės konteineris perpildytas dėl aplinkybių, nepriklausančių nuo Tiekėjo kaltės (pvz., dėl netikėtai padidėjusio tekstilės atliekų kiekio) Tiekėjas įsipareigoja ne vėliau kaip per 12 valandų nuo Administratoriaus nurodymo ištuštinti tekstilės atliekų surinkimo konteinerį ir sutvarkyti aplinką, kad ji būtų tvarkinga kaip yra nurodyta techninės specifikacijos 2.1.5 punkte.
6.18. Tiekėjas turi teisę teikti pasiūlymus Administratoriui dėl tekstilės atliekų surinkimo konteinerių pastatymo vietų parinkimo ar pakeitimo. 
6.19. Transportavimo metu surinktos tekstilės atliekos negali būti maišomos su kitų rūšių atliekomis bei ne komunaliniame atliekų sraute surinktomis tekstilės atliekomis. Tiekėjui draudžiama tekstilės atliekas maišyti su kitų savivaldybių teritorijoje surinktomis atliekomis. Už šiuos pažeidimus yra taikomos Sutartyje numatytos pasekmės.
6.20. Surenkamos ir vežamos tekstilės atliekos turi būti apsaugotos nuo drėgmės, dulkių  ir kitų taršos šaltinių.
6.21. Tiekėjas teikdamas paslaugas privalo laikytis visų galiojančių Kelių eismo taisyklių. Surenkant tekstilės atliekas draudžiama naudoti transporto priemonėms neskirtus takus ar šaligatvius. Konteinerių pastatymo ar ištuštinimo metu Tiekėjas privalo elgtis atsargiai ir užtikrinti, kad konteineriai nebūtų sugadinti.
 
7. TRANSPORTO PRIEMONĖS TEKSTILĖS ATLIEKOMS SURINKTI IR VEŽTI 

7.1. Tiekėjas teikia paslaugas naudodamasis savo transporto priemonėmis (priklausančiomis Tiekėjui nuosavybės teise arba valdomomis kitais teisiniais pagrindais). Transporto priemonių, kuriomis surenkamos ir transportuojamos tekstilės atliekos, galingumas ir talpa turi būti tokia, kad tiktų susidarančiam tekstilės atliekų kiekiui surinkti bei išvežti.  
7.2. Tiekėjo paslaugų teikimui naudojamos transporto priemonės turi atitikti šiuos minimalius reikalavimus:
7.2.1. energijos vartojimo efektyvumo ir aplinkos apsaugos reikalavimus pagal Lietuvos Respublikos susisiekimo ministro 2011 m. vasario 21 d. įsakymą Nr. 3-100 „Dėl Energijos vartojimo efektyvumo ir aplinkos apsaugos reikalavimų, taikomų įsigyjant kelių transporto priemones, nustatymo ir atvejų, kada juos privaloma taikyti, tvarkos aprašo patvirtinimo“ su vėlesniais pakeitimais, arba kitą lygiavertį dokumentą; 
7.2.2. turi atitikti ne žemesnį kaip Euro VI emisijos standartą (arba lygiavertį) arba ekologiškesnių ir ekonomiškesnių variklių oro taršos ribinius reikalavimus pagal 2007 m. birželio 20 d. Europos Parlamento ir Tarybos reglamentą (EB) Nr. 715/2007 ir vėlesnius pakeitimus arba kitą lygiavertį dokumentą; 
7.2.3. triukšmo lygis turi būti mažesnis už 102 dB (A) pagal Europos Parlamento ir Tarybos direktyvą 2000/14/EB „Dėl valstybių narių įstatymų, susijusių su lauko sąlygomis naudojamos įrangos į aplinką skleidžiamu triukšmu, derinimo“ (OL 2000 L 162) su vėlesniais pakeitimais, arba kitą lygiavertį dokumentą; 
7.2.4. transporto priemonės turi atitikti Lietuvos Respublikoje galiojančius techninius reikalavimus, techniškai tvarkingos ir apdraustos privalomuoju civilinės atsakomybės draudimu;
7.2.5. automobilio kėbulas privalo būti uždaras ir švarus;
7.2.6. transporto priemonės turi būti pritaikytos privažiuoti prie aptarnaujamų konteinerių ištuštinant atliekas į surenkančią transporto priemonę ir išvežti tekstilės atliekas tolimesniam sutvarkymui; 
7.2.7. visose transporto priemonėse, kuriomis surenkamos ir transportuojamos atliekos, privalo būti sumontuotos geolokacijos ir šių duomenų perdavimo realiame laike Administratoriui sistemos; 
7.2.8. ant kiekvienos transporto priemonės turi būti uždėtas Tiekėjo logotipas. 
7.3. Tiekėjas turi užtikrinti, kad sugedus bet kuriai transporto priemonei, ji ne vėliau kaip kitą dieną būtų pakeista kita transporto priemone, atitinkančia techninės specifikacijos reikalavimus. 
7.4. Pirkėjui paprašius Tiekėjas ne vėliau kaip per 2 darbo dienas turės pateikti dokumentus, pagrindžiančius naudojamų transporto priemonių atitiktį nustatytam emisijos standartui (ne žemesniam kaip Euro VI arba lygiavertis). Jeigu dėl objektyvių, nuo Tiekėjo nepriklausančių priežasčių, Tiekėjas negali pateikti prašomų dokumentų, Tiekėjas nedelsiant, bet ne vėliau, kaip kitą darbo dieną privalo apie tai informuoti Pirkėją. Įvertinus pateiktų argumentų pagrįstumą, šis terminas gali būti pratęstas.
 
8. TEKSTILĖS ATLIEKŲ SURINKIMO KONTEINERIAI 

8.1. Paslaugų teikimui Tiekėjas naudoja Pirkėjui nuosavybės teise priklausančius tekstilės atliekų surinkimo konteinerius ir Administratoriaus nurodymu stato naujus arba geros techninės būklės naudotus tekstilės konteinerius. 
8.2. Tiekėjas privalo užtikrinti, kad Vilniaus miesto savivaldybės teritorijoje naudojami ir aptarnaujami tekstilės atliekų surinkimo konteineriai paslaugų teikimo metu atitiktų šios techninės specifikacijos Priede Nr. 2 ,,Reikalavimai tekstilės atliekų surinkimo konteineriams“ numatytus reikalavimus.  Prarasti ar nepataisomai sugadinti, susidėvėję ar remonto bei atnaujinimo reikalaujantys tekstilės konteineriai turi būti keičiami naujais arba naudotais geros techninės būklės pagal Administratoriaus nurodymą. Gedimai, kuriuos galima pašalinti nekeičiant tekstilės konteinerio, yra pašalinami Tiekėjo. 
8.3. Ant visų paslaugų teikimui naudojamų tekstilės konteinerių turi būti pritvirtinti aktyvūs ir tinkami naudoti konteinerių žymekliai, užklijuoti Tiekėjo informaciniai lipdukai ir suderinti su Administratoriumi konteinerių identifikaciniai numeriai. Techninės specifikacijos priede Nr. 3 pateikiami pavyzdiniai lipdukai.
8.4. Tiekėjas privalo pakeisti tekstilės atliekų surinkimo konteinerio informacinį lipduką ir (ar) identifikacinį numerį per 3 (tris)  darbo dienas, jei šis yra sugadintas, neįskaitomas, apipaišytas, iš dalies nuplėštas. 
8.5. Tekstilės atliekų surinkimo konteineris turi būti visada užrakintas, o užraktas tvarkingas. Jeigu užraktas netvarkingas Tiekėjas turi jį suremontuoti arba pakeisti per 5 (penkias) darbo dienas nuo šio fakto paaiškėjimo dienos. 
8.6. Tiekėjas privalo plauti ir dezinfekuoti konteinerius ne rečiau kaip 2 (du) kartus per 12 mėnesių, vadovaudamasis higienos reikalavimais, pagal suderintą su Administratoriumi grafiką. Grafikas turi būti patvirtintas ir pateiktas Administratoriui derinti per Pasiruošimo laikotarpį. Prieš kiekvieną konteinerių plovimą ir dezinfekavimą, Administratorius turi būti informuojamas raštu prieš 3 (tris) darbo dienas. Dezinfekavimui naudojami biocidai turi atitikti Lietuvos ir Europos Sąjungos teisės aktais nustatytus reikalavimus. 
8.7. Tiekėjas privalo plovimui naudoti aukšto slėgio įrangą bei kitas priemones, kurios užtikrintų konteinerio švarą – ant plaunamų konteinerių korpusų rastus atsiklijavusius informacinius lipdukus ar identifikacinius numerius pritvirtinti arba pakeisti naujais.
8.8. Apipaišytus tekstilės atliekų surinkimo konteinerius Tiekėjas privalo nuvalyti, nuplauti arba perdažyti juoda (RAL 7021 arba lygiavertė) spalva, nurodyta šios techninės specifikacijos Priedo Nr. 2 reikalavimuose, ne vėliau kaip per 5 darbo dienas nuo Administratoriaus nurodymo.
8.9. Tiekėjas, nustatęs, kad tekstilės atliekų surinkimo konteineris sugadintas, techniškai netvarkingas ir netinkamas naudoti, privalo nedelsdamas informuoti Administratorių.

9. TIEKĖJAS IR JO KOMANDA 

9.1. Tiekėjo komandą sudaro Tiekėjo organizacijos darbuotojai, už kurių elgesį darbo metu Tiekėjas atsako visą paslaugų teikimo laikotarpį. 
9.2. Bent vienas Tiekėjo darbuotojas vykdantis tekstilės atliekų surinkimo paslaugą Vilniaus miesto savivaldybės teritorijoje ir bendraujantis su gyventojais ar Administratoriumi turi mokėti lietuvių kalbą, tokiu lygiu, kuris užtikrina sklandų bendravimą, bet ne žemesniu, nei reikalauja teisės aktai. Jei paslaugas teikia keli darbuotojai kartu, pakanka, kad bent vienas iš jų mokėtų lietuvių kalbą, jeigu teisės aktai nenumato griežtesnio reikalavimo.
9.3. Paslaugas teikiantys darbuotojai turi dėvėti vienodas uniformas, ant kurių turi būti pažymėtas Tiekėjo pavadinimas. Tiekėjas iki pasiruošimo paslaugos teikimui termino pabaigos turi informuoti Pirkėją apie numatomą dėvėti uniformą bei jos žymėjimą.
9.4. Transporto priemonių vairuotojai turi laikytis kelių eismo taisyklių.
9.5. Tiekėjas turi pasirūpinti, kad visai Tiekėjo komandai, o vėliau ir visiems darbuotojams iki paslaugų teikimo pradžios būtų suteiktos instrukcijos apie paslaugų teikimo sąlygas. Instrukcijoje turi būti pateikta ne mažiau kaip ši informacija: 
9.5.1. Vilniaus miesto savivaldybėje galiojančios atliekų tvarkymo taisyklės; 
9.5.2. tekstilės atliekų surinkimo maršrutai, konteinerių išdėstymo vietos, grafikai;
9.5.3. darbų saugos taisyklės. 

10. SANKCIJŲ SISTEMA

10.1. Sankcijos yra skiriamos už šioje techninėje specifikacijoje nurodytas ir Tiekėjo netinkamai teikiamas arba neteikiamas paslaugas. Tiekėjui, nevykdančiam sutartinių įsipareigojimų arba netinkamai vykdančiam sutartinius įsipareigojimus, skiriama atitinkamo dydžio bauda, numatyta Sutartyje. 
10.2. Administratorius turi teisę atlikti nuolatinius bei neplanuotus paslaugų teikimo patikrinimus (toliau – Kontrolinis patikrinimas). Kontrolinius patikrinimus atlieka Administratoriaus paskirti asmenys. Kontrolinius patikrinimus jie gali atlikti savo nuožiūra pasirinktu laiku ir dažnumu. 
10.3. Kontrolinio patikrinimo metu, ar išanalizavus gautą informaciją ar ataskaitų duomenis ir nustačius, kad Tiekėjas nesuteikė ar netinkamai teikė paslaugas, jam skiriama atitinkamo dydžio bauda, numatyta Sutartyje. 
10.4. Atvejai, kada ištuštinus iš konteinerio tekstilės atliekas, duomenys apie ištuštinimą nepateikiami (arba pateikiami neteisingi) į Administratoriaus informacinę sistemą, traktuojami kaip netinkamos arba nesuteiktos paslaugos. 
10.5. Paskirtas baudas ar baudą Pirkėjas išskaičiuoja iš Tiekėjui mokėtinų sumų.
10.6. Informacija apie nustatytus pažeidimus, t. y. pažeidimo data, vieta, pažeidimo pobūdis, Tiekėjui pateikiama el. paštu per 2 (dvi) darbo dienas nuo pažeidimo nustatymo. Per Administratoriaus nustatytą terminą Tiekėjas turi teisę pateikti paaiškinimus bei kitus duomenis, susijusius su pažeidimo aplinkybėmis. Administratorius įvertina gautą informaciją ir sprendžia dėl tolimesnės sankcijų skyrimo procedūros vykdymo. 

11. TIEKĖJO ATASKAITOS, ATASKAITŲ PATEIKIMO TVARKA 

11.1. Paslaugų teikimo metu Tiekėjas turi pateikti ataskaitas: 
11.1.1. pasiruošimo paslaugų teikimui ataskaitą; 
11.1.2. paslaugų teikimo mėnesio ataskaitą; 
11.1.3. paslaugų teikimo galutinę ataskaitą.
11.2. Pasiruošimo paslaugų teikimui ataskaitoje, kuri pateikiama likus ne mažiau kaip 5 (penkioms) darbo dienoms iki Pasiruošimo laikotarpio pabaigos, pateikiama ši informacija: 
11.2.1. darbuotojų, kurie atsakingi už paslaugų teikimo organizavimą ir koordinavimą įskaitant duomenų perdavimą, ataskaitų pateikimą ir konteinerių apskaitą, telefonų numeriai ir elektroninio pašto adresai; 
11.2.2. visų šios techninės specifikacijos 11.1 punkte nurodytų ataskaitų formos ir turinys, suderintas su Administratoriumi; 
11.2.3. konteinerių plovimo ir dezinfekcijos grafikas, nurodant kada bus atliekamas plovimas ir dezinfekcija (atlikimo data arba laikotarpis), taip pat pateikti naudojamų plovimo ir dezinfekcijos priemonių saugos duomenų lapai bei kiti dokumentai įrodantys, kad naudojamos priemonės atitinka visus galiojančius teisės aktų reikalavimus;
11.2.4. raštiškas patvirtinamas apie nuosavybės teise ar kitais pagrindais valdomas ir paslaugų teikimui numatomas naudoti transporto priemones; 
11.2.5. raštiškas patvirtinimas, kad Tiekėjas susipažino su aptarnaujama teritorija;
11.2.6. Paslaugų teikimo rizikas ir priemones šių rizikų sumažinimui; 
11.2.7. kita Pirkėjo ir (ar) Administratoriaus papildomai pareikalauta informacija. 
11.3. Paslaugų teikimo mėnesio ataskaitoje, kuri teikiama ne vėliau kaip per pirmąsias 5 (penkias) einamojo mėnesio darbo dienas už praėjusį mėnesį suteiktas paslaugas, pateikiama ši informacija: 
11.3.1. duomenys apie konteinerių ištuštinimų per kalendorinį mėnesį skaičių; 
11.3.2. duomenys apie per kalendorinį mėnesį neištuštintų konteinerių ne dėl Tiekėjo kaltės, skaičių, nurodant neištuštinimo priežastis;
11.3.3. duomenys apie per kalendorinį mėnesį neištuštintų konteinerių dėl Tiekėjo kaltės, skaičių, nurodant neištuštinimo priežastis; 
11.3.4. duomenys apie surinktą tekstilės atliekų kiekį (svorį); 
11.3.5. duomenys apie sutvarkytą tekstilės atliekų kiekį (svorį) pagal šios techninės specifikacijos 2.1.7 papunkčio reikalavimus, papildomai pateikiant informaciją apie tai kur tekstilės atliekos yra išvežamos (eksportuojamos);
11.3.6. kita Pirkėjo ir (ar) Administratoriaus papildomai pareikalauta informacija. 
11.4. Paslaugų teikimo galutinė ataskaita pateikiama likus 3 (trims) mėnesiams iki  Paslaugų teikimo termino pabaigos. Šiose ataskaitoje nurodomi:
11.4.1.  visi suminiai duomenys, pateikti mėnesinėse ataskaitose;
11.4.2. patikslinti duomenys apie pastatytus tekstilės konteinerius;
11.4.3. pasiūlymai Administratoriui dėl Paslaugų kokybės gerinimo;
11.4.4. kita Administratoriaus prašoma, su atliekų surinkimu ar konteinerių pastatymu susijusi informacija.11.5. Visos ataskaitos (teikiamos Excel formatu (arba lygiavertis)) Administratoriui teikiamos kartu su lydraščiu, pasirašytos sertifikuotu Tiekėjo elektroniniu parašu ir pateikiamos elektroniniu paštu Administratoriaus atstovui per techninėje specifikacijoje nurodytus terminus. Ataskaitose visi duomenys pateikiami lentelėse pagal Administratoriaus ir Tiekėjo iš anksto suderintas formas. 
11.6. Administratoriaus sprendimu, Tiekėjui gali būti suteikiamas iki 8 darbo dienų terminas bet kuriai ataskaitai pataisyti, patikslinti, ištaisyti neatitikimus nuo pastabų pateikimo dienos. Jeigu Administratorius nepateikia pastabų dėl pateiktos ataskaitos duomenų patikslinimo, pataisymo ar neatitikimų ištaisymo per 8 darbo dienas nuo ataskaitos pateikimo, laikoma, kad ataskaita suderinta, o paslaugos priimtos.
 
12. REIKALAVIMAI PASLAUGŲ KOKYBEI
 
12.1. Tiekėjas privalo laikytis reikalavimų paslaugų teikimo kokybei užtikrinti. 
12.2. Paslaugų kokybei užtikrinti Tiekėjas privalo garantuoti, kad: 
12.2.1. nebus pažeisti pirkimo sąlygų, Vilniaus miesto atliekų tvarkymo taisyklių ir kitų teisės aktų reikalavimai;
12.2.2. vykdydamas Sutartį, Tiekėjas sieks suteikti šioje techninėje specifikacijoje apibrėžtos kokybės paslaugas. 
12.3. Paslaugų kokybę nusako šie rodikliai: 
12.3.1. konteinerių ištuštinimas laiku pagal grafiką; 
12.3.2. savalaikis (realiame laike) duomenų apie konteinerio ištuštinimą ir svorį pateikimas į Administratoriaus informacinę sistemą; 
12.3.3. reguliari konteinerių techninės būklės priežiūra, plovimas ir dezinfekavimas; 
12.3.4. teisingas duomenų pateikimas apie surinktų ir sutvarkytų atliekų kiekius;
12.3.5. teisingas ir savalaikis ataskaitų sudarymas ir informacijos ataskaitose perdavimas Pirkėjui nurodytu laiku;
12.3.6.  tvarkos ir švaros aplink konteinerius palaikymas; 
12.3.7. paslaugų teikimas techninę specifikaciją atitinkančiomis transporto priemonėmis; 
12.3.8. savalaikis ir tinkamas transporto priemonių pakeitimas joms sugedus ar dėl kitų priežasčių;
12.3.9. vienodos ir tvarkingos paslaugas teikiančių darbuotojų uniformos su pažymėtu Tiekėjo pavadinimu. 
12.4. Tiekėjo atsakomybė už paslaugų kokybės rodiklių nesilaikymą yra apibrėžiama Sutartyje.

13. APLINKOS APSAUGOS REIKALAVIMAI

13.1. [bookmark: _Hlk214207952]Šiame pirkime taikomi aplinkos apsaugos kriterijai pagal Lietuvos Respublikos aplinkos ministro 2011 m. birželio 28 d. įsakymu Nr. D1-508 patvirtintą „Aplinkos apsaugos kriterijų taikymo, vykdant žaliuosius pirkimus, tvarkos aprašo“:

	Eil. Nr.
	Pirkimo objektui taikomas (-omi) aplinkos apsaugos kriterijus (-ai)
	Atitiktį aplinkos apsaugos kriterijui įrodantys dokumentai
	Paaiškinimai

	1.
	4.4.1 papunktį – perkamas aplinkosauginis ir aplinkai palankus produktas, kuris patenka į orientacinį aplinkosauginių ir aplinkai palankių prekių bei paslaugų sąrašą pagal 2024 m. birželio 26 d. Komisijos įgyvendinimo Reglamentą (ES) 2024/1769, kuriuo iš dalies keičiamas Įgyvendinimo reglamentas (ES) 2015/2174. 
	-
	-

	2.
	4.4.4.1 papunktį – taikomas paslaugų teikimui naudojamoms transporto priemonėms ir nurodytas šios techninės specifikacijos 7.2.2 punkte.
	Dokumentai patvirtinantys aplinkos apsaugos kriterijų nurodyti šios techninės specifikacijos 7.4 punkte.
	Tai yra Sutarties vykdymo sąlyga, kuri bus tikrinama Sutarties vykdymo metu.



Priedai:
1. Priedas Nr. 1 ,,Tekstilės atliekų surinkimo konteinerių esama situacija Vilniaus mieste.xlsx";
2. Priedas Nr. 2 ,,Reikalavimai tekstilės atliekų surinkimo konteineriams“;
3. Priedas Nr. 3. ,,Informacinio ir konteinerio numerio lipduko išmatavimai / vizualizacija bei jų klijavimo vietos“;
4. Priedas Nr. 4 „2024-2025 m. tekstilės svoriai”.



